太湖詩 遊毛公壇
作者：皮日休
朝代：唐

paragraphs: 却上南山路，松行儼如廡。
松根礙幽徑，孱顏不能斧。
擺履跨亂雲，傾巾蹲怪樹。
三休且半日，始到毛公塢。
兩水合一澗，潨崖却爲浦。
相敵百千戟，共攂十萬鼓。
噴散日月精，射破神仙府。
唯愁絕地脈，又恐折天柱。
一窺耳目眩，耳聽雲髪豎。
次到鍊丹井，井幹翳宿莽。
下有蘂剛丹，勺之百疾愈。
凝於白獺髓，湛似桐馬乳。
黃露醒齒牙，碧黏甘胏腑。
檜異松復怪，枯疎互撐拄。
乾蛟一百丈，髐然半天舞。
下有毛公壇，壇方不盈畝。
當時雲龍篆，一片苔蘚古。
時時仙禽來，忽忽祥煙聚。
我愛周息元，忽起應明主。
三諫却歸來，迴頭唾圭組。
伊余何不幸，斯人不復覩。
如何大開口，與世爭枯腐。
將山待夸娥，以肉投䝟貐。
歘坐侵桂陰，不知已與午。
茲地足靈境，他年終結宇。
敢道萬石君，輕於一絲縷。